Document ID: 32015D0356

A TANÁCS (EU) 2015/356 VÉGREHAJTÁSI HATÁROZATA
(2015. március 2.)
az Egyesült Királyság számára egyes földrajzi területeken differenciált üzemanyag-adómértékek alkalmazásának a 2003/96/EK irányelv 19. cikkével összhangban történő engedélyezéséről
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
tekintettel az Európai Bizottság javaslatára,
mivel:
(1)
Az Egyesült Királyság 2014. február 2-i levelében a 2003/96/EK irányelv 19. cikkével összhangban kedvezményes jövedékiadó-mérték alkalmazásának engedélyezését kérte a közúti járművekhez üzemanyagként szolgáltatott gázolaj és az ólmozatlan benzin esetében a IV54 (Highland - Skócia), IV26 (Highland - Skócia), IV27 (Highland - Skócia), NE48 (Northumberland - Anglia), PH41 (Highland - Skócia), KW12 (Highland - Skócia), PA80 (Argyll and Bute - Skócia), PH36 (Highland - Skócia), IV22 (Highland - Skócia), PA38 (Argyll and Bute - Skócia), PH23 (Highland - Skócia), PH19 (Highland - Skócia), IV21 (Highland - Skócia), LA17 (Cumbria - Anglia), EX35 (Devon - Anglia), IV14 (Highland - Skócia) postakörzetek által az e határozatról szóló értesítés időpontjában lefedett földrajzi területeken, valamint a Hawes postakerület (North Yorkshire megye - Anglia) által az e határozatról szóló értesítés időpontjában lefedett földtajzi területen. Az Egyesült Királyság 2014. június 3-án és szeptember 17-én további információkkal és magyarázattal szolgált.
(2)
Az említett területeken a közúti járművekhez üzemanyagként szolgáltatott gázolaj és az ólmozatlan benzin ára magasabb az Egyesült Királyság többi részén tapasztalható átlagárnál, ami kedvezőtlen helyzetbe hozza a helyi üzemanyag-fogyasztókat. Az árkülönbség az érintett területek földrajzi helyzete, csekély népessége és a viszonylag kis mennyiségű üzemanyag-szállítás miatt bevezetett egységártöbblet miatt áll fenn.
(3)
A kedvezményes adómértékeknek meg kell haladniuk a 2003/96/EK irányelv 7. cikkében előírt minimum adómértéket.
(4)
Tekintettel az alkalmazás hatálya alá tartozó területek sajátos jellegére, továbbá a kedvezmény csekély mértékére, amely csak részlegesen enyhíti az érintett területek fogyasztói által viselt magasabb költségeket, az intézkedés várhatóan nem ösztönöz majd üzemanyag-beszerzés céljából történő odautazásra.
(5)
Következésképpen az intézkedés elfogadható a belső piac megfelelő működésének és a tisztességes verseny biztosítása szükségességének szempontjából, valamint összeegyeztethető az Unió egészségügyi, környezetvédelmi, energiaügyi és közlekedési szakpolitikájával.
(6)
A 2003/96/EK irányelv 19. cikkének (2) bekezdésével összhangban az e cikk szerinti engedélyek szigorúan korlátozott időre adhatók. Az érintett vállalkozások és fogyasztók megfelelő mértékű biztonsága érdekében az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács az Európai Unió működéséről szóló szerződés (EUMSZ) 113. cikke alapján eljárva olyan újabb, módosított általános rendszert vezet be az energiatermékek adóztatására, amellyel e határozat nem lenne összeegyeztethető, e határozat hatályát veszti azon a napon, amelytől kezdve a módosított rendszer szabályait alkalmazni kell.
(7)
E határozat nem érinti az állami támogatásokra vonatkozó uniós előírások alkalmazását,
ELFOGADTA EZT A HATÁROZATOT:
1. cikk
(1) Az Egyesült Királyság kedvezményes adómértéket alkalmazhat a közúti járművekhez üzemanyagként szolgáltatott gázolaj és az ólmozatlan benzin esetében a IV54 (Highland - Skócia), IV26 (Highland - Skócia), IV27 (Highland - Skócia), NE48 (Northumberland - Anglia), PH41 (Highland - Skócia), KW12 (Highland - Skócia), PA80 (Argyll and Bute - Skócia), PH36 (Highland - Skócia), IV22 (Highland - Skócia), PA38 (Argyll and Bute - Skócia), PH23 (Highland - Skócia), PH19 (Highland - Skócia), IV21 (Highland - Skócia), LA17 (Cumbria - Anglia), EX35 (Devon - Anglia), IV14 (Highland - Skócia) postakörzetek által az e határozatról szóló értesítés időpontjában lefedett földrajzi területeken, valamint a Hawes postakerület (North Yorkshire megye - Anglia) által az e határozatról szóló értesítés időpontjában lefedett földtajzi területen.
Az esetleges túlkompenzáció kiküszöbölése érdekében a kedvezmény mértéke a gázolajra, illetve az ólommentes benzinre vonatkozó általános nemzeti adómértékhez képest legfeljebb akkora lehet, mint a szóban forgó földrajzi területeken a kiskereskedelmi áraknak az Egyesült Királyságban fennálló kiskereskedelmi átlagárakhoz viszonyított többlete, és a kedvezmény az adott termékre vonatkozóan nem haladhatja meg az 1 000 literenkénti 50 GBP-t (64 EUR).
(2) A kedvezményes adómértékeknek meg kell felelniük a 2003/96/EK irányelv által előírt követelményeknek, különösen a 7. cikkében előírt minimum adómértékeknek.
2. cikk
Ez a határozat a róla szóló értesítés napján lép hatályba.
Ez a határozat hat évvel a hatálybalépését követően hatályát veszti. Ha azonban a Tanács az EUMSZ 113. cikke alapján eljárva olyan újabb, módosított általános rendszert vezet be az energiatermékek adóztatására, amellyel e határozat nem lenne összeegyeztethető, e határozat hatályát veszti azon a napon, amelytől kezdve a módosított rendszer szabályait alkalmazni kell.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2015. március 2-án.

Labels: 2
14
18